Torsdag aften blev der i forbindelse med gravearbejde slået hul på en naturgasledning på Koldsmindevej i Nibe, og de omkringliggende husstande blev evakueret, mens udslippet stod på. - Det sker i forbindelse med opgravning, at man river hul i en naturgasledning, og de nærmeste beboere bliver flyttet, indtil gassen igen bliver lukket. Naturgas er noget nemmere at kontrollere, så det er nemt bare at lukke ned for det, siger vagtchef ved Nordjyllands Politi Bruno Brix. Hos Bislev Mejeri, der udelukkende kører på naturgas, gav den pågravede gasledning problemer i produktionen. Selvom udslippet ikke stod på i længere tid, varede det noget, før mejeriet var oppe at køre igen. - Vi har haft et produktionstop på 7-8 timer, fordi vi udelukkende bruger naturgas. Det betyder naturligvis, at der er noget, der ikke er produceret, og vi er derfor lidt bagefter, men det forsøger vi at indhente, siger mejerichef Alex Salling.

Referat:
Omkringliggende beboere måtte evakueres, da der gik hul på naturgasledning.